தாளம் (இசை)

தாளம் இசையில் கால அளவுகளை ஒழுங்கு முறையில் அமைப்பதற்கு பயன்படுவது ஆகும். கர்நாடக இசையில் தாளங்கள் ஏழு வகைகளாக உள்ளன. இவற்றை சப்த தாளங்கள் என்றும் கூறுவர். சப்தம் என்பது வடமொழியில் ஏழு என்று பொருள்படும்.

"பாட்டின் கால அளவை சேர்த்து கையினாலாவது, வேறு கருவிகளினாலாவது தட்டுவது தாளமெனப்படும்.  இத்தாளத்தின் உற்பத்தியானது காலம், செய்கை, அளவு என்ற மூன்று முக்கியமான அம்சங்கள் இருக்கின்றன.  இம்மூன்றும் ஒன்று சேர்ந்து இருக்கும் போதுதான் தாளத்தின் உற்பத்தி உண்டாகின்றது.  காலம் என்பது கணம், இலம் முதலியன.  செய்கை என்பது அடிக்கப்படும் இரண்டு பொருள்களின் சேர்க்கை. அளவென்பது செய்கைக்கு நடுவிலிருக்கும் இடைவெளியாகும்."  லேனா தமிழ்வாணன் (பதிப்பாசிரியர்). 1988. இராக, தாள வகைகளைத் தெரிந்து கொள்ளுங்கள். சென்னை: மணிமேகலை.

ஏழு தாளங்கள்
 துருவ தாளம்
 மட்டிய தாளம்
 ரூபக தாளம்
 ஜம்பை தாளம்
 திரிபுடை தாளம்
 அட தாளம்
 ஏக தாளம்

நாடிகள்

தாளங்களின் அமைப்பு நாடிகள் அல்லது பிராணன் என்று சொல்லப்படும் 10 கூறுகளினால் தீர்மானிக்கப்படுகின்றன. இந்த பத்து நாடிகள் பின்வருமாறு:

 நேரம்
 வழி
 செய்கை
 உறுப்பு
 எடுப்பு
 இனம்
 மாத்திரை
 இடைவெளி
 அமைப்பு
 விரிவு

தாள உறுப்புக்கள்

தாளத்துக்கு ஆறு அங்கங்கள் அல்லது உறுப்புக்கள் உண்டு. அவையாவன:

 லகு          (|)
 அனுதிருதம்  (U)
 திருதம்       (O)
 குரு       (8)
 புளுதம்      (1/8)
 காகபாதம்    (+)

தாள உறுப்புகளின் விவரங்கள்

லகு என்பது ஒரு தட்டும், அதை தொடர்ந்து வரும் விரல் எண்ணிக்கைகளும் சேர்ந்ததாகும். உள்ளங்கை கீழே பார்த்திருக்க வலது கையால் தொடையில் அல்லது மற்றக் கையில் ஒரு தட்டுத் தட்டி அதே கையின் சுட்டு விரலிலிருந்து தொடங்கி எண்ணப்படும். இந்த எண்ணிக்கை மாறுபடலாம். இங்கே ஒரு தட்டும், ஒவ்வொரு விரலெண்ணிக்கையும் சம கால அளவுகளைக் கொண்டன. இக் கால அளவு ஒரு அட்சரம் எனப்படும்.
வெவ்வேறான விரலெண்ணிக்கைகளின் அடிப்படையில் ஐந்து வகையான "லகு"க்கள் உள்ளன.
இவை,

 திச்ர லகு       - ஒரு தட்டும், இரண்டு விரலெண்ணிக்கைகளும் - 3 அட்சரங்கள்
 சதுச்ர லகு      - ஒரு தட்டும், மூன்று விரலெண்ணிக்கைகளும்  - 4 அட்சரங்கள்
 கண்ட லகு      - ஒரு தட்டும், நான்கு விரலெண்ணிக்கைகளும்  - 5 அட்சரங்கள்
 மிச்ர லகு       - ஒரு தட்டும், ஆறு விரலெண்ணிக்கைகளும்   - 7 அட்சரங்கள்
 சங்கீர்ண லகு    - ஒரு தட்டும், எட்டு விரலெண்ணிக்கைகளும்   - 9 அட்சரங்கள்

அனுத்திருதம் ஒரு தட்டை மட்டும் கொண்டது. லகுவில் உள்ள முதல் அட்சரம் இதுவே. எனவே லகுவில் முதல் தட்டைப் போடும் விதமாகவே இதையும் போடவேண்டும்.

திருதம், இரண்டு அட்சர காலம் கொண்ட தாள உறுப்பு. ஒரு தட்டும், ஒரு வீச்சும் கொண்டது. வீச்சு என்பது தட்டிய பின் கையைத் தட்டிய இடத்திலிருந்து தூக்கி உள்ளங்கை மேல் நோக்கும் படி வீசுவதாகும். கையைத் திருப்பிப் புறங்கையால் தொடையில் அல்லது மற்றொருக் கைகையில் தட்டுவதும் உண்டு.

இவற்றையும் பார்க்கவும்

 கர்நாடக சங்கீத தாளங்களின் பட்டியல்
 இந்திய இசை
 கர்நாடக இசை
 இராகம்
 மக்கள் ஆடல்கள்

 ஆதாரங்கள் 

பகுப்பு:தாளங்கள்
பகுப்பு:ஆய கலைகள் அறுபத்து நான்கு